CELEX: 32010L0002
Language: mt
Date: 2010-01-27 00:00:00
Title: Direttiva tal-Kummissjoni 2010/2/UE tas- 27 ta’ Jannar 2010 li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva chlormequat (Test b’relevanza għaż-ŻEE)

28.1.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 24/11
            
         DIRETTIVA TAL-KUMMISSJONI 2010/2/UE
   tas-27 ta’ Jannar 2010
   li temenda d-Direttiva tal-Kunsill 91/414/KEE fir-rigward tal-estensjoni tal-użu tas-sustanza attiva chlormequat
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari t-tieni inċiż tat-tieni sottoparagrafu tal-Artikolu 6(1) tagħha,
   Billi:
   
               (1)
            
            
               Bis-saħħa tad-Direttiva tal-Kummissjoni 2009/37/KE (2), il-chlormequat kienet inkluża bħala sustanza attiva fl-Anness I tad-Direttiva 91/414/KEE.
            
         
               (2)
            
            
               Meta kien qed japplika għall-inklużjoni tal-chlormequat, in-notifikatur tagħha, CCC Task Force, ressaq dejta dwar l-użu bħala regolatur tat-tkabbir tal-pjanti, liema dejta appoġġat il-konklużjoni ġenerali li tgħid li hu mistenni li prodotti li jipproteġu l-pjanti li fihom il-chlormequat għandhom jissodisfaw ir-rekwiżiti ta’ sikurezza stabbiliti fl-Artikolu 5(1)(a) u (b) tad-Direttiva 91/414/KEE. Madankollu, il-chlormequat kienet inkluża fl-Anness I ta’ dik id-Direttiva bid-dispożizzjoni speċifika li l-Istati Membri jistgħu jawtorizzaw biss użi tagħha fuq iċ-ċereali.
            
         
               (3)
            
            
               Barra minn dak l-użu, il-Belġju u l-Iżvezja issa applikaw għal emenda għal din id-dispożizzjoni speċifika biex jawtorizzaw l-użu tal-chlormequat fuq ornamenti u ħaxix għaż-żrieragħ, rispettivament. Fid-29 ta’ Ottubru 2009 u fl-4 ta’ Novembru 2009 dawn l-Istati Membri infurmaw lill-Kummissjoni bil-konklużjoni tagħhom li l-estensjonijiet tal-użu mitluba ma jikkawżaw ebda riskju ieħor barra dawk li diġà tqiesu fid-dispożizzjonijiet speċifiċi għall-chlormequat fl-Anness I tad-Direttiva 91/414/KEE u fir-rapport ta’ reviżjoni tal-Kummissjoni dwar is-sustanza. B’mod partikolari, l-estensjonijiet jikkonċernaw applikazzjonijiet dwar għelejjel mhux edibbli u għaldaqstant mhu se jkun hemm ebda residwi fl-ikel. Barra minn dan, il-parametri l-oħra ta’ applikazzjoni, kif stipulati fid-dispożizzjonijiet speċifiċi tal-Anness I tad-Direttiva 91/414/KEE, jibqgħu l-istess.
            
         
               (4)
            
            
               Għalhekk huwa ġustifikat li jkunu modifikati d-dispożizzjonijiet speċifiċi għall-chlormequat.
            
         
               (5)
            
            
               Għaldaqstant huwa xieraq li d-Diretttiva 91/414/KEE tiġi emendata skont dan.
            
         
               (6)
            
            
               Il-miżuri previsti f’din id-Direttiva huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DIN ID-DIRETTIVA:
   Artikolu 1
   L-Anness I tad-Direttiva 91/414/KEE huwa emendat kif stipulat fl-Anness ma’ din id-Direttiva.
   Artikolu 2
   L-Istati Membri għandhom jadottaw u jippubblikaw sa mhux iktar tard mit-28 ta’ Mejju 2010, il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva. Huma għandhom minnufih jikkomunikaw lill-Kummissjoni t-test ta’ dawn id-dispożizzjonijiet u tabella ta’ korrelazzjoni bejn dawn id-dispożizzjonijiet u din id-Direttiva.
   Għandhom japplikaw dawn id-dispożizzjonijiet mid-29 ta’ Mejju 2010.
   Meta l-Istati Membri jadottaw dawn id-dispożizzjonijiet, dawn għandu jkun fihom referenza għal din id-Direttiva jew għandhom ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir tali referenza.
   Artikolu 3
   Din id-Direttiva għandha tidħol fis-seħħ fl-għoxrin jum wara dak li fih tiġi ppubblikata f’Il-Ġurnal Uffiċjali tal-Unjoni Ewropea.
   Artikolu 4
   Din id-Direttiva hija indirizzata lill-Istati Membri.
   
      Magħmul fi Brussell, is-27 ta’ Jannar 2010.
      
         
            Għall-Kummissjoni
         
         José Manuel BARROSO
         
            Il-President
         
      
   
   
      (1)  ĠU L 230, 19.8.1991, p. 1.
   
      (2)  ĠU L 104, 24.4.2009, p. 23.
   
      ANNESS
      Fl-Anness I tad-Direttiva 91/414/KEE, ir-ringiela 281 hi sostitwita b’dan li ġej:
      
         
                     Nru
                  
                  
                     Isem Komuni, Numri ta’ Identifikazzjoni
                  
                  
                     Isem tal-IUPAC
                  
                  
                     Purità (1)
                     
                  
                  
                     Dħul fis-seħħ
                  
                  
                     Skadenza tal-inklużjoni
                  
                  
                     Dispożizzjonijiet speċifiċi
                  
               
                     “281
                  
                  
                     chlormequat
                     Nru tal-CAS 7003-89-6 (chlormequat)
                     Nru tal-CASo999-81-5 (chlormequat chloride)
                     Nru tal-CIPAC 143 (chlormequat)
                     Nru tal-CIPAC 143.302 (chlormequat chloride)
                  
                  
                     
                        2-chloroethyltrimethylammonium (chlormequat)
                     
                     
                        2-chloroethyltrimethylammonium chloride
                     
                     
                        (chlormequat chloride)
                     
                  
                  
                     ≥ 636 g/kg
                     Impuritajiet
                     1,2-dichloroethane: mass. ta’ 0.1 g/kg (fuq il-kontenut niexef tal-chlormequat chloride).
                     Chloroethene (vinylchloride): mass. ta’ 0,0005 g/kg (fuq il-kontenut niexef tal-chlormequat chloride).
                  
                  
                     1 ta’ Diċembru 2009
                  
                  
                     30 ta’ Novembru 2019
                  
                  
                     PARTI A
                     L-użu bħala regolatur tat-tkabbir tal-pjanti fuq iċ-ċereali u l-għelejjel edibbli biss jista’ jiġi awtorizzat.
                     PARTI B
                     Waqt il-valutazzjoni tal-applikazzjonijiet għall-awtorizzazzjoni tal-prodotti għall-protezzjoni tal-pjanti li fihom il-chlormequat għal użu għajr dak fis-segala u t-triticale, notevolment fejn jidħol l-esponiment tal-konsumaturi, l-Istati Membri għandhom joqogħdu partikolarment attenti għall-kriterji fl-Artikolu 4(1) (b), u għandhom jiżguraw li tiġi pprovduta kull dejta u informazzjoni meħtieġa qabel ma tingħata awtorizzazzjoni bħal din.
                     Għall-implimentazzjoni tal-prinċipji uniformi tal-Anness VI, għandhom jitqiesu l-konklużjonijiet tar-rapport ta’ reviżjoni dwar il-chlormequat u b'mod partikolari l-Appendiċijiet I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-23 ta’ Jannar 2009.
                     F’din il-valutazzjoni ġenerali l-Istati Membri jridu joqogħdu partikolarment attenti:
                     
                                 —
                              
                              
                                 għas-sikurezza tal-operaturi u jiżguraw li l-kundizzjonijiet tal-użu jippreskrivu l-applikazzjoni ta’ tagħmir ta’ protezzjoni personali adegwat;
                              
                           
                                 —
                              
                              
                                 lill-protezzjoni tal-għasafar u l-mammiferi.
                              
                           Il-kundizzjonijiet tal-awtorizzazzjoni għandhom jinkludu miżuri li jnaqqsu r-riskju, fejn ikun xieraq.
                     L-Istati Membri kkonċernati għandhom jitolbu l-preżentazzjoni ta’ aktar informazzjoni dwar id-destin u l-imġiba (studji ta’ assorbiment li għandhom isiru fl-20 °C, kalkolu mill-ġdid tal-konċentrazzjonijiet imbassra fl-ilma taħt l-art, fl-ilma tal-wiċċ u s-sediment), il-metodi ta’ monitoraġġ għall-kalkolu tas-sustanza fi prodotti u ilma għall-annimali, u r-riskju għall-organiżmi akkwatiċi, l-għasafar u l-mammiferi. Huma għandhom jiżguraw li n-notifikant li fuq talba tiegħu ġiet inkluża l-chlormequat f’dan l-Anness jipprovdi informazzjoni bħal din lill-Kummissjoni sa mhux aktar tard mit-30 ta’ Novembru 2011.”
                  
               
      
         (1)  Aktar dettalji dwar l-identità u l-ispeċifikazzjoni tas-sustanza attiva huma pprovduti fir-rapport ta’ reviżjoni.